KOMMISSIONENS FORORDNING (EF) Nr. 1554/98 af 17. juli 1998 om fastlæggelse af metoden for tildeling af yderligere mængder, der følger af kontingentforøgelsen i henhold til Rådets forordning (EF) nr. 1138/98, til EF's kvantitative kontingenter for 1998 for visse varer med oprindelse i Folkerepublikken Kina

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter (1), senest ændret ved forordning (EF) nr. 138/96 (2), særlig artikel 9 og 13,

under henvisning til Rådets forordning (EF) nr. 1393/97 af 18. juli 1997 om nærmere bestemmelser om forvaltningen af de kvantitative kontingenter, der gælder i 1998 for visse varer med oprindelse i Folkerepublikken Kina (3), særlig artikel 6, og

ud fra følgende betragtninger:

Ved forordning (EF) nr. 2021/97 (4) fastlagde Kommissionen de mængder, der tillægges importørerne af de kvantitative kontingenter, der gælder for 1998 for visse varer med oprindelse i Kina;

Rådets forordning (EF) nr. 1138/98 af 28. maj 1998 om ændring af bilag II og III til forordning (EF) nr. 519/94 om den fælles ordning for indførsel fra visse tredjelande (5) forøgede de kvantitative kontingenter, der gælder for bordservice og køkkenartikler, af porcelæn, under HS/KN-kode 6911 10, og bordservice og køkkenartikler, af keramisk materiale, undtagen af porcelæn, under HS/KN-kode 6912 00;

De stigninger, der er fastsat i forordning (EF) nr. 1138/98, er på 5 % og gælder fra 1. januar 1998;

følgelig bør der fastlægges enkle administrative procedurer for at gøre det muligt for EF's importører at få deres indførselstilladelser ændret, så der tages hensyn til de kontingentforhøjelser, der er indført med forordning (EF) nr. 1138/98;

de i denne forordning fastsatte foranstaltninger er i overensstemmelse med udtalelse fra det udvalg, der forvalter kontingenterne, og som er oprettet i henhold til artikel 22 i forordning (EF) nr. 520/94 -

UDSTEDT FØLGENDE FORORDNING:

Artikel 1

Importører, der er indehavere af indførselstilladelser for 1998 udstedt i henhold til forordning (EF) nr. 2021/97 for varer, der falder ind under HS/KN-kode 6911 10 og 6912 00, har ret til at indføre en yderligere mængde på 5 % i forhold til den mængde, der er angivet i indførselstilladelserne.

Artikel 2

For så vidt angår artikel 1 forelægger indehaverne deres indførselstilladelser for den kompetente myndighed, der har udstedt dem. Den kompetente myndighed påfører tilladelserne en reference med angivelse af, at der er tildelt indehaverne en mængde på yderligere 5 %. Denne reference påføres uden beregning og certificeres af den kompetente myndighed.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 17. juli 1998.

På Kommissionens vegne

Leon BRITTAN

Næstformand

(1) EFT L 66 af 10. 3. 1994, s. 1.

(2) EFT L 21 af 27. 1. 1996, s. 6.

(3) EFT L 190 af 19. 7. 1997, s. 24.

(4) EFT L 284 af 16. 10. 1997, s. 42.

(5) EFT L 159 af 3. 6. 1998, s. 1.